बाँसबारीको साथमा स्पार्क
सहिद स्मारक बी डिभिजन लिगको तयारीमा रहेको बाँसबारी क्लबले मुख्य प्रायोजकका रूपमा स्पार्क हेल्थ होम अस्पतालसँग सम्झौता गरेको छ । 
काठमाडौँ — सहिद स्मारक बी डिभिजन लिगको तयारीमा रहेको बाँसबारी क्लबले मुख्य प्रायोजकका रूपमा स्पार्क हेल्थ होम अस्पतालसँग सम्झौता गरेको छ । रेलिगेसन र प्रमोसन दुवै नहुने बी डिभिजन लिग माघ २५ देखि सुरु हुँदै छ । बाँसबारीले स्पार्कसँग खेल सामग्री, नगद र उपचार सुविधा गरी करिब ८ लाखबराबरको सम्झौता गरेको हो । सम्झौता अवधि एक वर्षको हुनेछ ।ए डिभिजन क्लबहरूले समेत प्रायोजक नपाइरहेको अवस्थामा बी डिभिजन क्लब बाँसबारीले मुख्य प्रायोजक भित्र्याएको हो । मंगलबार आयोजित कार्यक्रममा स्पार्कका निर्देशक रुपेश अधिकारी र बाँसबारीका अध्यक्ष प्रेम थापाबीच सम्झौतापत्रमा हस्ताक्षर भयो । ए डिभिजन क्लबलाई प्रायोजन गर्ने प्रयासस्वरुप तयारी भए पनि बजेट अभावका कारण बी डिभिजन क्लबसँग सहकार्य गरिएको स्पार्कका निर्देशक अधिकारीले बताए । आगामी वर्षमा ए डिभिजन क्लबलाई पनि प्रायोजन गर्ने योजना उनले सुनाए ।स्पार्क अस्पतालका मेडिकल डाइरेक्टर तथा सञ्चालक सुनीलकुमार पौडेलले लामो समयदेखि खेलाडीको सेवामा रहेको स्पार्क अस्पताल औपचारिक रूपमै फुटबल टिमसँग आवद्ध भएकोमा खुसी व्यक्त गरे । ‘२७ वर्षे अवधिमा हामीले धेरै खेलाडीको उपचार गराइसकेका छौं । व्यक्तिगत रूपमा म खेल र खेलाडीसँग नजिक छु, अब संस्था पनि खेलसँगै जोडिएको छ,’ पौडेलले भने । उनले नेपालका खेलमैदान राम्रो नभएकाले इन्ज्युरीको सम्भावना धेरै हुने सुनाए । एन्फा अध्यक्ष कर्माछिरिङ शेर्पाले क्लबहरूलाई आत्मनिर्भर बनाउन प्रायोजक भित्र्याउनेदेखि लगानी गर्नेसम्मको योजना एन्फाले ल्याएका बेला बी डिभिजन क्लबसँग पनि प्रायोजन सम्झौता हुनु सुखद सुरुआत भएको बताए । बी डिभिजन लिगका लागि बाँसबारी क्लबले करिब २२ लाख रुपैयाँ खर्च अनुमान गरेको छ । एन्फाले तयारी खर्चवापत ७ लाख उपलब्ध गराउने छ भने महानगरपालिकाबाट ३ लाख रुपैयाँ दिलाउन पहल गरिरहेको छ । ‘यसपालि लिगमा न रेलिगेसन, न प्रमोसन, त्यसैले हामीले स्थानीय खेलाडी र प्रशिक्षकलाई अवसर दिने योजना बनाएका छौं, मोफसलबाट पनि खेलाडी ल्याउने छौं,’ बाँसबारीका अध्यक्ष प्रेम थापाले भने, ‘खासमा यो लिग अर्को सिजनलाई हाम्रो तयारीजस्तो हुनेछ । स्थानीय प्रतिभा भए पनि हामी यो लिगमा सशक्त प्रदर्शन गर्न आतुर छौं ।’